标题：冷斋夜话
简介
《冷斋夜话》十卷，《郡斋读书志》著录于子类小说家类，《直斋书录解题》著录于子部小说家类，《宋史·艺文志》著录于子类小说家类，《四库全书》收于子部杂家类。 
《冷斋夜话》久行于世，然自宋晁公武、陈善，迄今人郭绍虞，均对其多所非议。认为书中有假托，“多夸诞”，既有“伪造之病”，亦有“剽窃之弊”。《天厨禁脔》为宋人所不取，郭绍虞亦“以其体例不同诗话，故不述”。然而，此二书毕竟能代表惠洪的诗论，作为宋诗话之一家，仍有不可忽视的理论价值。至于惠洪在书中所表现的因急于求名而交结公卿，附庸风雅，竟至不惜伪造假托，借人言以为重等弊端，则应当分析对待。
《冷斋夜话》约成书于政和三年（1113年）自崖州赦还之后。《郡斋读书志》、《直斋书录解题》、《宋史·艺文志》均著录于小说家类，《四库全书》收于子部杂家类。但卷一至卷五主要记诗及诗坛事，《四库提要》谓：“是书杂记见闻而论诗者居十之八。论诗之中，称引元祐诸人又十之八，而黄庭坚语尤多。”卷六至卷十则多述佛门逸事奇闻。此书保存了不少文学批评史上的宝贵资料，被胡仔《苕溪渔隐丛话》多所引用。但记事有夸诞伪造之迹，陈善《扪虱新话》、许颉《彦周诗话》等皆有非议。此书也提出了关于诗歌的重要见解，如所记黄庭坚的“夺胎换骨”法，对宋以后诗坛影响颇大。“文章以气为主，气以诚为主”；作诗当“沛然从肺腑中流出”，应“不见斧凿痕”；“古之人意有所至，则见于情，诗句盖其寓也”，“当论其意，不当泥其句”，“诗者妙观逸想之所寓也，岂可限于绳墨哉！”这些论述，体现了贵真、贵情、贵意的观点。此书尤主含蓄，提出了诗之含蓄有“句含蓄”、“意含蓄”和“句意俱含蓄”三种形态，称赏王维和王安石“五言四句诗得于天趣”，认为含蓄是“用事琢句妙在言其用而不言其名”。惠洪之诗自然而有文采，独立于江西诗派之外，其所论颇可与创作相印证。
有《津逮秘书》本、《萤雪轩丛书》本，《丛书集成初编》据津逮本影印本。[1]
提要
四库全书对于《冷斋夜话》的提要：宋僧惠洪撰。惠洪一名德洪，字觉范，筠州人。大观中游丞相张商英之门。商英败，惠洪亦坐累谪朱厓。是书晁公武《读书志》作十卷，与今本相合。然陈善《扪虱新话》谓，山谷西江月词日侧金盘坠影一首为惠洪赝作，载於《冷斋夜话》。又引《宋百家诗选》云《冷斋夜话》中伪作山谷赠洪诗，韵胜不减秦少觌，气爽绝类徐师川云云。今本无此两篇，盖已经後人删削，非其完本。又每篇皆有标题，而标题或冗沓过甚，或拙鄙不文，皆与本书不类。其最刺谬者，如洪驹父《诗话》一条，乃引洪驹父之言以正俗刻之误，非攻洪驹父之误也，其标题乃云洪驹父评诗之误，显相背触。又共阝亭湖庙一条，捧牲请福者乃安世高之舟人，故神云舟有沙门，乃不俱来耶，非世高自请福也。又追叙汉时建寺乃为秦观作维摩赞缘起，非记世高事也，其标题乃云安世高请福共阝亭庙。秦少游宿此，梦天女求赞，既乖本事，且不成文。又苏轼寄邓道士诗一条，用韦应物寄全椒山中道士诗韵，乃记苏诗，非记韦诗也，而其标题乃云韦苏州寄全椒道人诗，更全然不解文义。又惠洪本彭氏子，於彭渊材为叔侄，故书中但称渊材，不系以姓，而其标题乃皆改为刘渊材，尤为不考。此类不可殚数，亦皆後人所妄加，非所本有也。是书杂记见闻，而论诗者居十之八，论诗之中称引元祐诸人者又十之八，而黄庭坚语尤多，盖惠洪犹及识庭坚，故引以为重。其庭坚梦游蓬莱一条，《山谷集》题曰《记梦》。洪驹父《诗话》曰，余尝问山谷云，此记一段事也。尝从一贵宗室携妓游僧寺。酒阑，诸妓皆散入僧房中，主人不怪也，故有晓然梦之非纷纭句。惠洪乃称庭坚曾与共宿湘江舟中亲话，有梦与道士游蓬莱事，且云今《山谷集》语不同，盖後更易之。是殆窜乱其说，使故与本集不合，以自明其暱於庭坚，独知其详耳。晁公武诋此书多诞妄伪托者，即此类欤？然惠洪本工诗，其论诗实多中理解，所言可取则取之，其托於闻之某某，置而不论可矣。
选载
卷一江神嗜黄鲁直书韦诗
王荣老尝官于观州，欲渡观江，七日风作，不得济。父老曰：「公箧中必蓄宝物，此江神极灵，当献之得济。」荣老顾无所有，惟玉尘尾，即以献之，风如故。又以端砚献之，风愈作。又以宣包虎帐献之，皆不验。夜卧念曰：「有鲁直草书扇头，题韦应物诗曰：『独怜幽草涧边生，上有黄鹂深树鸣。春潮带雨晚来急，野渡无人舟自横。』」即取视，傥恍之际，曰：「我犹不识，鬼宁识之乎？」持以献之，香火未收，天水相照，如两镜展对，南风徐来，帆一饷而济。予谓：观江神必元佑迁客之鬼；不然，何嗜之深也？
秦少游作坡笔语题壁
东坡初未识秦少游，少游知其将复过维扬，作坡笔语题壁于一山中寺。东坡果不能辨，大惊。及见孙莘老，出少游诗词数百篇，读之，乃叹曰：「向书壁者岂此郎也？」
罗汉第五尊失队
予往临川景德寺，与谢无逸辈升阁，得禅月所画十八应真像甚奇，而失第五轴。予口占嘲之曰：「十八声闻解埵根，少丛林汉乱山门。不知何处逻斋去，不见云堂第五尊。」明日有女子来拜，叙曰：「儿南营兵妻也，寡而食素，夜梦一僧来，言曰：『我本景德僧，因行失队，烦相引归寺，可乎？』既觉，而邻家要饭，入其门，壁间有画僧，形状了然，梦所见也。」时朱世英守临州，异之，使迎还，为阁藏之。予方少年时，罗汉且畏予嘲，及其老也，如梵吉者亦见悔，可怪也。
东坡梦铭红靴
东坡倅钱塘日，梦神宗召入禁，宫女环侍，一红衣女捧红靴一双，命轼铭之。觉而忘，其中一联云：「寒女之丝，铢积寸累。步武所及，云蒸雷起。」既毕，进御。上极叹其敏，诏使宫女送出。睇视裙带间有六言诗一首曰：「百叠依依水绉，六铢縰縰云轻。植立含风殿广，微闻环佩摇声。」
诗本出处
东坡作《海棠》诗曰：「只恐夜深花睡去，更烧银烛照红妆。」事见《太真外传》，曰：「上皇登沈香亭，诏太真妃子。妃于时卯醉未醒，命力士从侍儿扶掖而至。妃子醉颜残妆，鬓乱钗横，不能再拜。上皇笑曰：『是岂妃子醉，真海棠睡未足耳。』作《尼童》诗曰：「应将白练作仙衣，不许红膏污天质。」事见则天长寿二年诏书，曰：「应天下尼，当用细白练为衣。」作《橄榄》诗曰：「待得微甘回齿颊，已输崖蜜十分甜。」崖蜜事见《鬼谷子》，曰：「照夜青，萤也；百花醴，蜜也；崖蜜，樱桃也。」作《赠举子》诗曰：「平生万事足，所欠惟一死。」事见梁僧史，曰：「世祖宴东府，王公毕集，诏跋陀罗至。跋陀罗皤然清癯，世祖望见，谓谢庄曰：『摩诃衍有机辨，当戏之。』跋陀趋外陛，世祖曰：『摩诃衍不负远来，惟有一死在。』即应声曰：『贫道客食陛下三十载，恩德厚矣，无所欠，所欠者惟一死耳。』」李太白诗曰：「昔作芙蓉花，今为断肠草，以色事他人，能得几时好？」陶弘景仙方注曰：「断肠草，不可食，其花美好，名芙蓉。」
宋神宗诏禁中不得牧豭豘因悟太祖远略
陈莹中为予言：神宗皇帝一日行后苑，见牧豭豘者，问何所用。牧者对曰：「自祖宗以来，长令畜之，自稚养以至大，则杀之，又养稚者。前朝不敢易，亦不知果安用？」神宗沉思久之，诏付所司，禁中不得复畜。数月，卫士忽获妖人，急欲血浇之，禁中卒不能致。神宗方悟太祖远略亦及此。
东坡南迁朝云随侍作诗以佳之诗
东坡南迁，侍儿王朝云者请从行。东坡佳之，作诗，有序曰：「世谓乐天有鬻骆放杨枝词，佳其至老病不忍去也。然梦得诗云：『春尽絮飞留不得，随风好去落谁家？』乐天亦云：『病与乐天相共住，春同樊素一时归。』则是樊素竟去也。予家有数妾，四五年相继辞去，独朝云随予南迁。因读乐天诗，戏作此赠之云：不学杨枝别乐天，且同通德伴伶玄。伯仁络秀不同老，天女维摩总解禅。经卷药炉新活计，舞裙歌板旧因缘。丹成随我三山去，不作巫阳云雨仙。」盖绍圣元年十一月也。三年七月五日，朝云卒，葬于栖禅寺松林中，直大圣塔。又和诗曰：「苗而不秀岂其天，不使童乌与我玄。驻景恨无千岁药，赠行唯有小乘禅。伤心一念偿前债，弹指三生断后缘。归卧竹根无远近，夜灯懃礼塔中仙。」又作《梅花》词曰「玉骨那愁瘴雾」者，其寓意为朝云作也。秦少游曰：「唐诗闺怨词曰：『绣阁开金锁，银台点夜灯。长征君自惯，独卧妾何曾。』此正语病之着者，而选诗自谓精之，果精乎？」参廖子曰：「林下人好言诗，才见诵贯休、齐己诗，便不必问。」
东坡书壁
前辈访人不遇，皆不书壁。东坡作行记，不肯书牌，恶其特地，止书壁耳。候人未至，则扫墨竹。
古人贵识其真
东坡每曰：古人所贵者，贵其真。陶渊明耻为五斗米屈于乡里小儿，弃官去。归久之，复游城郭，偶有羡于华轩。汉高帝临大事，铸印销印，甚于儿戏。然其正真明白，照映千古，想见其为人。问士大夫萧何何以知韩信，竟未有答之者。
东坡得陶渊明之遗意
东坡尝曰：渊明诗初看若散缓，熟看有奇句。如「日暮巾柴车，路暗光已夕。归人望烟火，稚子候檐隙。」又曰：「采菊东篱下，悠然见南山。」又曰：「霭霭远人村，依依墟里烟。犬吠深巷中，鸡鸣桑树颠。」大率才高意远，则所寓得其妙，造语精到之至，遂能如此。似大匠运斤，不见斧凿之痕。不知者疲精力，至死不知悟，而俗人亦谓之佳。如曰：「一千里色中秋月，十万军声半夜潮。」又曰：「蝴蝶梦中家万里，子规枝上月三更。」又曰：「深秋帘幕千家雨，落日楼台一笛风。」皆如寒乞相，一览便尽。初如秀整，熟视无神气，以其字露也。东坡作对则不然，如曰「山中老宿依然在，桉上《楞严》已不看」之类，更无龃龉之态。细味对甚的而字不露，此其得渊明遗意耳。卷二韩欧范苏嗜诗
韩魏公罢政判北京，作《园中行》诗：「风定晓枝蝴蝶舞，雨匀春圃桔槹闲。」又尝以谓意趣所至，多见于嗜好。欧阳文忠喜士为天下第一，尝好诵孔北海「坐上客常满，樽中酒不空」。范文正公清严，而喜论兵，常好诵韦苏州诗「兵卫森画戟，燕寝凝清香」。东坡友爱子由，而味着清境，每诵「何时风雨夜，复此对床眠」。山谷寄傲士林，而意趣不忘江湖，其作诗曰：「九陌黄尘乌帽底，五湖春水白鸥前。」又曰：「九衢尘土乌靴底，想见沧州白鸟双。」又曰：「梦作白鸥去，江湖水贴天。」又作《演雅》诗曰：「江南野水碧于天，中有白鸥闲似我。」
陈无己挽诗
予问山谷：「今之诗人，谁为冠？」曰：「无出陈师道无己。」问：「其佳句如何？」曰：「吾见其作温公挽词一联，便知其才不可敌。曰：『政虽随日化，身已要人扶。』」
洪驹父评诗之误
洪驹父曰：「柳子厚诗曰：『{上欸下乃}霭一声山水绿。』{上欸下乃}音奥，而世俗乃分{上欸下乃}为二字，误矣。如老杜诗曰：『雨脚泥滑滑。』世俗易为『两脚泥滑滑。』王元之诗曰：『春残叶密花枝少，睡起茶亲酒盏疏。』世以为『睡起茶多酒盏疏』。多此类。」
留食戏语大笑喷饭
予与李德修、游公义过一新贵人，贵人留食。予三人者皆以左手举箸，贵人曰：「公等皆左转也。」予遂应声曰：「我辈自应须左转，知君岂是背匙人。」一座大笑，喷饭满案。
欧阳夷陵黄牛庙东坡钱塘西湖诗
欧阳公《黄牛庙》诗曰：「石马系祠门。」东坡《钱塘》诗曰：「我识南屏金鲗鱼。」二句皆似童稚语，然皆记一时之事。欧阳尝梦至一神祠，祠前有石马缺左耳，及谪夷陵，过黄牛庙，所见如梦。西湖南屏山兴教寺，池有鲗十余尾，皆金色，道人斋余，争倚槛投饼饵为戏，东坡习西湖久，故寓于诗词耳。
古乐府前辈多用其句
予尝馆州南客邸，见所谓常卖者，破箧中有诗编写本，字多漫灭，皆晋简文帝时名公卿，而诗语工甚。有古意乐府曰「绣幕围香风，耳节朱丝桐。不知理何事，浅立经营中。护惜如穷袴，堤防托守宫。今日牛羊上丘垄，当时近前面发红」云云。前辈多全用其句，老杜曰：「意象惨澹经营中。」李长吉曰：「罗帏绣幕围香风。」山谷曰：「今日牛羊上丘垄，当时近前左右瞋。」予见鲁直，未得此书。穷袴，汉时语也，今裆袴是也。
雷轰荐福碑
范文正公镇鄱阳，有书生献诗甚工，文公礼之。书生自言：「天下之至寒饿者，无在某右。」时盛习欧阳率更字，荐福寺碑墨本直千钱。文正为具纸墨，打千本，使售于京师。纸墨已具，一夕，雷击碎其碑。故时人为之语曰：「有客打碑来荐福，无人骑鹤上扬州。」东坡作《穷措大诗》曰：「一夕雷轰荐福碑。」
立春王禹玉口占
欧公、王禹玉俱在翰苑，立春日当进诗贴子。会温成皇后薨，阁虚不进，有旨亦令进。欧公经营中，禹玉口占促写曰：「昔闻海上有三山，烟锁楼台日月闲。花似玉容长不老，只应春色胜人间。」欧公喜其敏速。禹玉，欧公门生也，而同局，近世盛事。其诗略曰：「当年叨入武成宫，曾看挥毫气吐虹。梦寐闲思十年事，笑谈今此一樽同。喜君新赐黄金带，顾我今为白发翁」云云。
稚子
老杜诗曰：「竹根稚子无人见，沙上凫雏并母眠。」世不解「稚子无人见」何等语。唐人《食笋》诗曰：「稚子脱锦绷，骈头玉香滑。」则稚子为笋明矣。赞宁《杂志》曰：「竹根有鼠，大如猫，其色类竹，名竹豚，亦名稚子。」予问韩子苍，子苍曰：「笋名稚子，老杜之意也，不用《食笋》诗亦可。」
老杜刘禹锡白居易诗
老杜《北征》诗曰：「唯昔艰难初，事与前世别。不闻夏商衰，中自诛褒妲。」意者明皇览夏、商之败，畏天悔过，赐妃子死也。而刘禹锡《马嵬》诗曰：「官军诛佞幸，天子舍夭姬。群吏伏门屏，贵人牵帝衣。」白乐天《长恨》词曰：「六军不发争奈何，宛转蛾眉马前死。」乃是官军迫使杀妃子，歌咏禄山叛逆耳。孰谓刘、白能诗哉！其去老杜何啻九牛毛耶。《北征》诗识君臣之大体，忠义之气与秋色争高，可贵也。
馆中夜谈韩退之诗
沈存中、吕惠卿吉甫、王存正仲、李常公泽，治平中同在馆中夜谈诗。存中曰：「退之诗，押韵之文耳，虽健美富赡，然终不近诗。」吉甫曰：「诗正当如是，吾谓诗人亦未有如退之者。」正仲是存中，公泽是吉甫，于是四人者交相攻，久不决。公泽正色谓正仲曰：「君子群而不党，公独党存中。」正仲怒曰：「我所见如此，偶因存中便谓之党，则君非党吉甫乎？」一坐大笑。予尝熟味退之诗，真出自然，其用事深密，高出老杜之上。如《符读书城南》诗「少长聚嬉戏，不殊同队鱼」，又「脑脂盖眼卧壮士，大招挂壁何由弯」，皆自然也。襄阳魏泰曰：「韩退之诗曰：『剥苔吊班林，角黍饵沈冢。』竹非墨点之斑也，楚竹初生，藓封之，土人斫之，浸水中，洗去藓，故藓痕成紫晕耳。」
昭州崇宁寺观音竹永州澹山岩驯狐
邹志完南迁，自号道乡居士。在昭州江上为居，屋近崇宁寺，因阅《华严经》于观音像前。有修竹三根生像之后，志完揭茅出之，不可，乃垂枝覆像，有如世画宝陀山岩竹，今犹在。昭人扃锁之，以为过客游观。北还，过永州澹山岩，岩有驯狐，凡贵客至则鸣。志完将至，而狐辄鸣。寺僧出迎，志完怪之，僧以狐鸣为对。志完作诗曰：「我入幽岩亦偶然，初无消息与人传。驯狐戏学仙伽客，一夜飞鸣报老禅。」
僧赋蒸豚诗
王中令既平蜀，捕逐余寇，与部队相远，饥甚，入一村寺中。主僧醉甚，箕踞。公怒，欲斩之，僧应对不惧，公奇而赦之，问求蔬食。僧曰：「有肉无蔬。」公益奇之。餽之以蒸猪头，食之甚美，公喜，问：「僧止能饮酒食肉耶，为有他技也？」僧自言能为诗，公令赋食蒸豚，操笔立成，曰：「嘴长毛短浅含臕，久向山中食药苗。蒸处已将蕉叶裹，熟时兼用杏浆浇。红鲜雅称金盘饤，软熟真堪玉筯挑。若把羶根来比并，羶根只合吃藤条。」公大喜，与紫衣师号。东坡元佑初见公之玄孙讷，夜话及此，为记之。
王平父梦至灵芝宫
王平甫熙宁癸丑岁，直宿崇文馆，梦有人要之至海上。见海中央宫殿甚盛，其中作乐，笙箫鼓吹之伎甚众，题其宫曰「灵芝宫」。平甫欲与俱往，有人在宫侧，隔水谓曰：「时未至，且令去，他日当迎之。」至此恍然梦觉，时禁中已钟鸣。平甫颇自负不凡，为诗记之曰：「万顷波涛木叶飞，笙歌宫殿号灵芝。挥毫不似人间世，长乐钟来梦觉时。」
安世高请福西亭庙秦少游宿此梦天女求赞
安世高者，安息国王之嫡子也，为沙门。汉桓帝建和初至长安，灵帝末关中大乱，谓人曰：「我有道伴在江南，当往省之。」人曰：「游宦乎？沙门乎？」曰：「以嗔故为神，然吾亦往广州偿债耳。」世高舟次庐山西亭湖庙下，庙甚灵，能分风送往来之舟。世高舟人捧牲请福，神辄降曰：「舟有沙门，乃不俱来耶？」世高闻之，为至庙下。神复语曰：「我果以多嗔致此业，今家此湖，千里皆所辖，以虽嗔而好施，故多宝玩。以缣千匹、黄白物付君，为建佛寺为冥福。」今洪州大安寺是也。秦少游南迁，宿庙下，登岸纵望久之，归卧舟中，闻风声，侧枕视，微波月影纵横，追绎昔尝宿云老惜竹轩，见西湖月夜如此，遂梦美人，自言维摩诘散花天女也，以维摩诘像来求赞。少游极爱其画，默念曰：「非道子不能作此。」天女以诗戏少游曰：「不知水宿分风浦，何似秋眠惜竹轩。闻道诗词妙天下，庐山对眼可无言。」少游梦中题其像曰：「竺仪华，梦瘴面囚首，口虽不言，十分似九。应笑舌覆大千作师子吼，不如博取妙喜如陶家手。」予过雷州天宁，与戒禅师夜话，问少游字画。戒出此传为示，少游笔迹也。